Farið er að hitna í kolunum í Mjanmar. Í morgun kom til átaka milli fylgismanna og andstæðinga herforingjastjórnar landsins í stærstu borginni Yangon.
Til átaka kom milli andstæðra fylkinga í Yangon, stærstu borg Mjanmar, morgun. Þar laust saman fylgismönnum og andstæðingum herforingjastjórnarinnar sem rændi völdum í landinu í byrjun þessa mánaðar.
Fylgismenn herforingjastjórnarinnar réðust á andstæðinga hennar í miðborg Yangon í morgun vopnaðir bareflum, teygjubyssum og hnífum og herma fregnir að nokkrir hafi særst. Þykja átökin vísbending um vaxandi ólgu í landinu. Andstæðingar herforingjastjórnarinnar boða áframhaldandi mótmæli, en þau hafa verið daglega í landinu undanfarnar vikur. Minnst fjórir hafa látið lífið í átökum mótmælenda og lögreglu, þrír mótmælendur og einn lögreglumaður, en yfir sjö hundruð hafa verið handteknir og ákærðir eða dæmdir fyrir þátttöku í mótmælum. Samfélagsmiðillinn Facebook greindi frá því í morgun að hann hefði lokað á allar síður tengdar herforingjastjórninni og bannað auglýsingar fyrirtækja tengdum henni. ASEAN, samtök ríkja í Suðaustur-Asíu, reyna nú að finna lausn á deilunum í Mjanmar. Stjórnvöld í Indónesíu hafa þar frumkvæði og segist utanríkisráðherra landsins hafa bæði rætt við fulltrúa herforingjastjórnarinnar og stjórnvalda sem steypt var af stóli 1. febrúar.
Farið er að hitna í kolunum í Mjanmar. Í morgun kom til átaka milli fylgismanna og andstæðinga herforingjastjórnarinnar í landinu í stærstu borginni Yangon.